Александър Пушкин
Към гъркинята

Превод от руски: Благой Димитров, —

chitanka.info

Към гъркинята[0]

Родена си да пламениш

фантазията на поети,

да я тревожиш и плениш

е предизвикателни привети,

със думи — източни лъчи,

със свойте светещи очи

и с тия си крачета стройни.

Родена си за ласки знойни.

Кажи, когато там Лейла[1]

в мечти небесни пресъздал

всевечният си идеал,

нима не тебе е възпял

поетът — милият мъчител?

А може би в оназ страна,

под гръцкото небе свещено,

страдалец някой вдъхновено

по своя път те опозна

и те прикъта съкровено

в сърдечната си глъбина?

Или пък с лирата щастлива

вълшебник те е съблазнил;

спонтанен трепет зачестил

в гърдите ти честолюбиви

и ти, на рамото му ти…

Не, не, не бих желал ревниви

изпепеляващи мечти!

Тъй дълго аз живях унило,

привиквам с нежността сега.

Боя се, мислейки с тъга;

изменя всичко, що е мило.

[0] Напечатано в „Полярная звезда“, 1823 г. Пушкин пише за Калипсо Полихрони, пристигнала в Кишинев от Цариград. За нея говорили, че е била любовница на Байрон. ↑

[1] Лейла — героиня в поемата на Байрон „Гяур“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.